Keväällä (Korpela)
Kevät virkoova nuorten mielet
 Onnen haaveilla täyttää:
 Niityt, pellot ja pellon pielet
 Kaikki nuoruutta näyttää.

 Silti monesti syksyaikaan
 Pien’ on kylväjän sato.
 Ken sen turmion toimeen saikaan?
 Kuivuus, halla ja mato.

 Kukkaskunnahat kauniit, suuret
 On niin kuivat ja harmaat.
 Nuori, varjele henkes juuret,
 Hoida kukkasi armaat!

 Madon vauriot estä, poista!
 Kasta kuivalla kukkaa!
 Hallat karkota sielus soista,
 Ettet saalista hukkaa!

 Taivaan kastetta, taivaan poutaa
 Saakoot henkesi laihot!
 Silloin onni sun tietäs noutaa,
 Täyttyy sielusi kaihot.